
KUVENDI
SHËRBIMI I KOMISIONEVE
KOMISIONI PËR PËR VEPRIMTARITË PRODHUESE, TREGTINË DHE MJEDISIN
(Komision përgjegjës)
Tiranë më 02.06.2025                                                                            (Dokument parlamentar)
                                                                                                        
                                                                   
R A P O R T
    PËR PROJEKTLIGJIN
“PËR ADERIMIN E REPUBLIKËS SË SHQIPËRISË NË KONVENTËN PËR THEMELIMIN E ZYRËS EVROPIANE TË KOMUNIKACIONEVE (ECO) HAGË, MË 23 QERSHOR 1993, TË NDRYSHUAR NË KOPENHAGË, MË 9 PRILL 2002”


· Hyrje

Komisioni për Veprimtaritë Prodhuese, Tregtinë dhe Mjedisin, në cilësinë e Komison përgjegjës, në mbledhjen e datës 3 qershor 2025, shqyrtoi projektligjin “Për aderimin e Republikës së Shqipërisë në konventën për themelimin e zyrës Evropiane të komunikacioneve (ECO) Hagë, më 23 qershor 1993, të ndryshuar në Kopenhagë, më 9 prill 2002”, si propozim i Këshillit të Ministrave.

Projektligji u shqyrtua sipas procedurave të parashikuara në nenet 32 - 38 të Rregullores së Kuvendit. Komisioni caktoi relatore, për këtë projektligj, z. Fadil Nasufi. 

Në mbledhjen e Komisionit ishin të ftuar: 
Ministri i Infrastrukturës dhe Energjisë përfaqësuar nga: 
1. Zj. Enkelejda Muçaj – Zv. Ministre;
2. Zj. Irena Malolli. Drejtor i Politikave dhe Strategjive të Zhvillimit te Telekomunikacionit dhe Postave;

· [bookmark: _Hlk163550121]Baza kushtetuese e projektligjit

Projektligji “Për aderimin e Republikës së Shqipërisë në Konventën për Themelimin e Zyrës Evropiane të Komunikacioneve (ECO) Hagë, më 23 qershor 1993, të ndryshuar në Kopenhagë, më 9 prill 2002”, në zbatim të neneve 81, pika 1 dhe 121, të Kushtetutës, vjen si propozim i Këshillit të Ministrave, në përputhje edhe me nenin 18, i ligjit nr. 43/2016, “Për marrëveshjet ndërkombëtare në Republikën e Shqipërisë”, i ndryshuar. 

Në aspektin formal, në mbështetje të neneve 78, 83, pika 1 dhe 121, të Kushtetutës dhe, në zbatim të neneve 26, pika 4 dhe 68, pikat 1 e 2, të Rregullores së Kuvendit, projektligji, së bashku me relacionin përkatës paraqiten për shqyrtim dhe miratim në Kuvend. 

Në aspektin procedural, Komisioni për Veprimtaritë Prodhuese, Tregtinë dhe Mjedisin, e shqyrton atë në cilësinë e komisionit përgjegjës, në zbatim të neneve 32-38, të Rregullores së Kuvendit.

Ky projektligj është në përputhje me nenin 121 të Kushtetutës, ku përcaktohet se “Ratifikimi dhe denoncimi i marrëveshjeve ndërkombëtare nga Republika e Shqipërisë bëhet me ligj në rastet kur ato kanë të bëjnë me miratimin, ndryshimin, plotësimin ose shfuqizimin e ligjeve”. 

Propozimi i projektligjit bëhet në zbatim të detyrimeve që ka Republika e Shqipërisë si anëtare e organizatës CEPT, nga viti 1991, dhe në përputhje me nenin 9, të ligjit nr.54/2024, “Për komunikimet elektronike në Republikën e Shqipërisë”, si dhe ligjin 43/2016 Për marrëveshjet ndërkombëtare në Republikën e Shqipërisë, të ndryshuar. 

· Qëllimi dhe risitë e projektligjit 

[bookmark: _Hlk163550175]Projektligji “Për aderimin e Republikës së Shqipërisë në Konventën për Themelimin e Zyrës Evropiane të Komunikacioneve (ECO), Hagë, më 23 qershor 1993, të ndryshuar në Kopenhagë, më 9 prill 2002” është propozim i Zëvendëskryeministrit dhe Ministër i Infrastrukturës dhe Energjisë, si ministër përgjegjës për sektorin e telekomunikacioneve, dhe është hartuar në mbështetje të neneve 78, 83, pika 1, dhe nenit 121, të Kushtetutës, dhe është bazuar në nenin 9, të ligjit nr. 54/2024, “Për komunikimet elektronike në Republikën e Shqipërisë”. 

Shqipëria është shtet anëtar në Konferencën Evropiane të Administratave Postare dhe Telekomunikacionit (CEPT) që nga viti 1991. Konferenca Evropiane e Administratave Postare dhe Telekomunikacionit (CEPT) përbëhet nga 46 vende anëtare dhe përfshin në strukturën e saj tri komitete: Komitetin e Komunikimeve Elektronike (ECC), Komitetin për Politikat me Bashkimin Ndërkombëtar të Telekomunikacionit (ITU), e njohur si (Com-ITU) dhe Komitetin për Rregullimin Postar (CERP). Në vitin 1993, është miratuar në Hagë Konventa për Themelimin e Zyrës Evropiane të Komunikacionit (ECO), e cila krijoi Zyrën e përhershme që mbështet Konferencën Evropiane të Administratave Postare dhe Telekomunikacionit (CEPT). Konventa e ECO është ndryshuar në Kopenhagë më 9 prill 2002. ECO ofron këshilla, ekspertizë dhe mbështetje administrative për CEPT-in, dhe ndihmon në zhvillimin dhe zbatimin e politikave dhe vendimeve të CEPT-it në mënyrë efektive dhe transparente nga vendet anëtare të saj. Aktualisht, nga 46 vende anëtare të CEPT-it, 36 janë anëtare dhe tek ECO. Më 31 janar 2024, nga drejtori i Zyrës Evropiane të Telekomunikacionit të CEPT-it është dërguar ftesë për t’iu bashkuar konventës së ECO-s, si një pjesë thelbësore e CEPT-it dhe si një mundësi për të rritur bashkëpunimin me ECO-n. 


Bashkëpunimi me CEPT-in në fushën e telekomunikacionit, në veçanti në çështjet e lidhura me harmonizimin në nivel evropian të planit të frekuencave, është i parashikuar në ligjin nr. 54/2024, “Për komunikimet elektronike në Republikën e Shqipërisë”. Me anë të këtij projektakti synohet aderimi në Konventën për Themelimin e Zyrës Evropiane të Komunikacionit (ECO), Hagë, më 23 qershor 1993, e ndryshuar në Kopenhagë më 9 prill 2002, si një pjesë e rëndësishme e CEPT-it, ku aktualisht jemi vend anëtar nga viti 1991. 

· Institucionet zbatuese

Për zbatimin e këtij projektligji ngarkohet ministri përgjegjës për sektorin e telekomunikacionit si dhe organi rregullator i sektorit, AKEP.

· Efektet financiare

Shqipëria aktualisht si anëtar i CEPT-it paguan një tarifë anëtarësimi në një vlerë më pak se 1000 euro në vit. Me aderimin në Konventën e ndryshuar ECO, parashikohet një pagesë e vogël, që do të mbulohet brenda planifikimit buxhetor të Ministrisë së Infrastrukturës dhe Energjisë.

· Çështje të diskutuara në komision 

Në mbledhjen e Komisionit, me qëllim prezantimin e projektligjit, si dhe për t’ju përgjigjur pyetjeve të deputetëve, anëtarë të Komisionit, ishin prezent Zv. Ministri i Infrastrukturës dhe Energjisë përfaqësuar nga Zj. Enkelejda Muçaj dhe nga zj. Irena Malolli, Drejtor i Politikave dhe Strategjive të Zhvillimit te Telekomunikacionit dhe Postave.

Zj. Mucaj, në mënyrë të përmbledhur, në fjalën e saj u ndal në qëllimin e projektligjit dhe rëndësinë që paraqet aderimi i Republikës së Shqipërisë në Konventën për Themelimin e Zyrës Evropiane të Komunikacioneve (ECO), Hagë, më 23 qershor 1993, të ndryshuar në Kopenhagë, më 9 prill 2002”. 

Në fjalën e saj Zv. Minisria, Zj. Mucaj referoi se Shqipëria është shtet anëtar në Konferencën Evropiane të Administratave Postare dhe Telekomunikacionit (CEPT) që nga viti 1991. Konferenca Evropiane e Administratave Postare dhe Telekomunikacionit (CEPT) përbëhet nga 46 vende anëtare dhe përfshin në strukturën e saj tri komitete. Në vitin 1993, është miratuar në Hagë Konventa për Themelimin e Zyrës Evropiane të Komunikacionit (ECO), e cila krijoi Zyrën e përhershme që mbështet Konferencën Evropiane të Administratave Postare dhe Telekomunikacionit (CEPT). 

Konventa e ECO e ndryshuar në Kopenhagë më 9 prill 2002, ofron këshilla, ekspertizë dhe mbështetje administrative për CEPT-in, dhe ndihmon në zhvillimin dhe zbatimin e politikave dhe vendimeve të CEPT-it në mënyrë efektive dhe transparente nga vendet anëtare të saj. Aktualisht, nga 46 vende anëtare të CEPT-it, 36 janë anëtare dhe tek ECO. Më 31 janar 2024, nga drejtori i Zyrës Evropiane të Telekomunikacionit të CEPT-it është dërguar ftesë për t’iu bashkuar konventës së ECO-s, si një pjesë thelbësore e CEPT-it dhe si një mundësi për të rritur bashkëpunimin me ECO-n. 

Propozimi i projektligjit bëhet në zbatim të detyrimeve që ka Republika e Shqipërisë si anëtare e organizatës CEPT, nga viti 1991, dhe në përputhje me nenin 9, të ligjit nr.54/2024, “Për komunikimet elektronike në Republikën e Shqipërisë”, si dhe ligjin 43/2016 Për marrëveshjet ndërkombëtare në Republikën e Shqipërisë, të ndryshuar. 

Nuk pati diskutime apo pyetje nga deputetët e pranishëm, në lidhje me projektligjin “Për aderimin e Republikës së Shqipërisë në konventën për themelimin e zyrës Evropiane të komunikacioneve (ECO) Hagë, më 23 qershor 1993, të ndryshuar në Kopenhagë, më 9 prill 2002”

· Përfundime

Në aspektin kushtetues dhe ligjor, projektligji i propozuar si nismë e Këshillit të Ministrave, është në përputhje me Kushtetutën dhe legjislacionin në fuqi. 

Në aspektin material dhe procedural, projektligji, në formë dhe përmbajtje është në përputhje me Rregulloren e Kuvendit, sa i takon rregullave dhe procedurave të parashikuara për mënyrën e paraqitjes për shqyrtim dhe miratim të nismave ligjore në Kuvend. 

Komisioni për Veprimtaritë Prodhuese, Tregtinë dhe Mjedisin, pasi e shqyrtoi projektligjin në parim, me 12 vota pro të anëtarëve të komisionit pjesëmarrës në mbledhje e miratoi projektligjin, në parim, nen për nen dhe në tërësi 

RELATOR   	KRYETAR

